**Comunicació**

**al Govern sobre la consulta pública prèvia relativa al Projecte de decret de regulació dels vigilants municipals**

El Departament d’Interior ha de dur a terme una consulta pública prèvia a l’elaboració del Projecte de decret de regulació dels vigilants municipals, de conformitat amb l’article 66 bis de la Llei 26/2010, del 3 d’agost, de règim jurídic i de procediment de les administracions públiques de Catalunya.

Per tot això, a proposta del conseller d’Interior, el Govern

Pren coneixement de la consulta pública prèvia relativa al Projecte de decret de regulació dels vigilants municipals, amb el contingut que s’annexa.

**Annex**

|  |  |  |
| --- | --- | --- |
|  | **Consulta pública prèvia a l’elaboració del Projecte de decret de regulació dels vigilants municipals** | |
| **1** | **Els problemes que es pretén solucionar** | |
| La Llei orgànica 2/1986, de 13 de març, de forces i cossos de seguretat, a l’article 51.2, estableix que en els municipis en els quals no existeixi policia local, les comeses d'aquesta seran exercides pel personal que exerceixi funcions de custòdia i vigilància de béns, serveis i instal·lacions, amb la denominació de guardes, vigilants, agents, algutzirs o anàlegs.  Per la seva banda, l’article 1 de la Llei 16/1991, de 10 de juliol, de policies locals, també fa referència que els municipis que no disposin de policia local es poden dotar de guàrdies, vigilants, agents, algutzirs o similars, que tindran la denominació genèrica de “vigilants”. Els vigilants, si bé estan reconeguts per la Llei orgànica 2/1986 i per la Llei 16/1991, no es consideren forces i cossos de seguretat ni, en concret, policies locals.  Ara bé, tot i que hi ha aquest reconeixement i diferenciació, no hi ha una regulació detallada pel que fa al règim d’accés, organització, mitjans d’autoprotecció, funcions o uniformitat que permeti dotar d’una mínima seguretat jurídica aquest col·lectiu pel que fa a les seves comeses. De fet, en la Llei orgànica 2/1986 no hi ha cap altra referència i en la llei 16/1991 trobem una regulació escassa i alhora insuficient:  -L’article 7.2 els atorga la condició d’agents de l’autoritat sempre que actuïn degudament identificats i en exercici de les seves funcions, i sempre que el municipi on actuïn no disposi de policia local.  -L’article 8.3 prohibeix la utilització d’armes de foc per part de vigilants municipals.  -L’article 13 en limita les funcions a desenvolupar a custodiar i vigilar béns, serveis, instal·lacions i dependències municipals; ordenar i regular el trànsit dins el nucli urbà; participar en tasques d’auxili al ciutadà i de protecció civil, i vetllar pel compliment de la normativa i actes municipals.  La Llei 16/1991 i el Decret 233/2002 només fan referència al règim d’accés, promoció i mobilitat de les policies locals, no especifiquen en cap cas quin ha de ser el règim normatiu en aquest sentit per als vigilants, dels quals sí que en regula els aspectes anteriorment citats. En conseqüència, tot i les peculiaritats d’aquest servei, la seva regulació actualment resta subjecta a la normativa general de funció pública (TREBEP i Decret legislatiu 1/1997 i al Decret 214/1990, de personal de les administracions locals), sense que en cap cas se’n faci una menció expressa. Això comporta, entre d’altres, que no s’estableixin unes proves mínimes a tenir en compte en el procés selectiu, ni a quin grup i subgrup de funcionariat han de pertànyer els serveis de vigilants, i que no estigui regulada l’obligatorietat de realització d’un curs formatiu o d’un període de pràctiques, de manera, que no es garanteix la formació dels vigilants municipals.  D’altra banda, el fet que no estiguin regulats els mitjans d’autoprotecció, més enllà de la prohibició de dotar-los d’armes de foc que trobem l’article 5 del Decret 219/1996, de 12 de juny, pel qual s’aprova el reglament d’armament de les policies locals, comporta una inseguretat jurídica per part dels ajuntaments a l’hora de dotar-los d’aquests mitjans, que caldria superar per reforçar tant la seguretat de la ciutadania com la dels mateixos vigilants municipals en les seves actuacions. Cal concretar, doncs, quines eines i mitjans d’autoprotecció poden utilitzar: defenses, defenses extensibles, esprais de pebre, etc.  Pel que fa a les funcions, si bé l’article 13 de la Llei 16/1991 estableix 4 actuacions que poden acomplir els vigilants municipals, es tracta de funcions molt genèriques, que caldria desenvolupar i concretar a fi i efecte de clarificar quines són les tasques que poden dur a terme, així com els límits de la seva actuació, i dotar de la màxima seguretat jurídica els funcionaris.  Un altre aspecte que mostra que la regulació actual resulta insuficient per poder dotar de seguretat jurídica els 455 membres de vigilants municipals que hi ha a Catalunya, en 114 ajuntaments, és la diferent vinculació amb l’Administració local, vist que en alguns ajuntaments es tracta de funcionaris de carrera mentre que en d’altres de personal laboral.  D’altra banda, hi ha serveis de vigilants amb una estructura concreta amb la figura d’un cap, mentre que n’hi ha d’altres que no tenen una organització jeràrquica i, per tant, també seria un dels aspectes que convindria homogeneïtzar i concretar.  Així mateix, tampoc hi ha una regulació de l’uniforme, els emblemes, targetes identificatives, escut, etc. la qual cosa comporta que en moltes ocasions els vigilants vesteixin amb una uniformitat similar a la de les policies locals, fet que pot confondre el ciutadà, que pot entendre que són policies i, per tant, que han d’exercir les mateixes funcions.  Finalment, també cal destacar que manca la concreció del grup i subgrup de funcionaris al qual han de pertànyer i el sistema d’accés i promoció. En aquest sentit, amb l’actual regulació, per ser vigilant no es requereix una formació obligatòria o l’aprovació d’un curs selectiu; només un 12% del col·lectiu ha realitzat el curs formatiu per a vigilants que s’ofereix a l’Institut de Seguretat Pública de Catalunya, tot i que és molt recomanable la realització d’aquest curs per part dels vigilants municipals, atès que els dota de coneixements jurídics i tècnics per dur a terme les seves funcions. | |
| **2** | **Els objectius que es volen assolir** |
| Es pretén assolir un marc normatiu que doti de seguretat jurídica el col·lectiu de vigilants municipals, tant pel que fa a l’accés, organització, formació, funcions, uniformitat o els mitjans d’autoprotecció que poden dur, atès que l’actual normativa resulta totalment insuficient o és inexistent.  En aquest sentit, es pretén també assegurar l’efectivitat dels principis d’igualtat, mèrit i capacitat en l’accés a la condició de vigilants municipals així com garantir la prestació efectiva i la qualitat del servei dels vigilants municipals en condicions d’homogeneïtat territorial. | |
| **3** | **Les possibles solucions normatives i no normatives** |
| L’anàlisi de les alternatives actuals se centra entre l’opció de no fer res i mantenir la situació actual i l’opció d’aprovar el Decret de regulació dels vigilants municipals.  A continuació es detallen les alternatives avaluades:   1. L’opció de “no fer res” o mantenir la situació actual resulta inadequada i totalment insuficient, atès que hi ha una inseguretat jurídica envers tot el que envolta aquest col·lectiu. Per aquest motiu, és necessari regular els vigilants municipals. 2. L’opció normativa preferida suposa:   Establir i desenvolupar el marc normatiu dels vigilants municipals, ara per ara totalment insuficient, per tal de concretar el règim funcionarial d’aquest personal, establir uns requisits d’accés homogenis i idonis per a la prestació del servei i una formació mínima i obligatòria, així com homogeneïtzar l’ús i dotació d’instruments d’autoprotecció, així com la uniformitat, entre d’altres.   1. No és possible una solució no normativa. | |
| **4** | **Els impactes econòmics, socials i ambientals més rellevants de les opcions considerades** |
| 1. Impacte sobre l’Administració de la Generalitat.   No es preveu cap cost per a la Generalitat de Catalunya, si bé l’establiment d’un curs de formació de caràcter obligatori podria comportar un increment en la despesa i recursos tant humans com materials de l’Institut de Seguretat Pública de Catalunya.   1. Impacte sobre les administracions locals, tenint en compte la seva dimensió i el règim especial de Catalunya.   Es preveu un impacte sobre les administracions locals que dependrà de la seva aplicació i de la dimensió del cos de vigilants. Així, l’establiment de certs mitjans d’autodefensa o l’obligatorietat d’un curs selectiu pot comportar un augment en les despeses per als Ajuntaments afectats.   1. Impacte sobre les mesures d’intervenció administrativa i des de la perspectiva de la reducció de càrregues administratives per als ciutadans i per a les empreses.   No es preveu cap càrrega per als ciutadans ni les empreses.   1. Impactes econòmics, socials o ambientals rellevants que no s’hagin valorat en els apartats anteriors.   Es cerca una millora en la qualitat del servei que estan prestant actualment els vigilants municipals alhora que també es busca un increment de confiança de la ciutadania respecte d’aquest col·lectiu, una de les funcions del qual és participar en les tasques d’auxili al ciutadà i protecció civil. | |
| **5.** | **La procedència d’efectuar una consulta pública prèvia o bé la justificació de les excepcions que hi puguin concórrer, així com la valoració de la necessitat d’emprar, en el seu cas, altres eines i canals de participació complementaris a la publicació al Portal de la Transparència** |
| No es preveuen canals de participació complementaris a la publicació al Portal de Transparència | |